Меҳвари асосии сиёсати хориҷии Ҷумҳурии Тоҷикистон сиёсати “дарҳои боз” ташкил медиҳад, ки ин мафҳум пайваста ҳам дар Консепсияи сиёсати хориҷӣ ва ҳам дар Паёмҳо ва суханрониҳои барномавии бунёдгузори сиёсати хориҷии кишвар, Пешвои миллат, Президенти Ҷумҳурии Тоҷикистон муҳтарам Эмомалӣ Раҳмон маънидод шудааст. Сиёсати «дарҳои боз» дар давоми Истиқлолияти давлатӣ воқеӣ, дуруст ва судовар будани худро борҳо нишон дод. Махсусан, тавассути амалинамоии пайгиронаи ин сиёсат доираи шарикони Ҷумҳурии Тоҷикистон дар арсаи байналмилалӣ афзоиш ёфта, дар таъмини фаъолияти фарогир ва пурсамари Тоҷикистон дар чаҳорчӯби созмонҳои байналмилалӣ ва минтақавӣ заминаи мусоид фароҳам овард.